নজর কাড়ছে শিল্পী ইন্দ্রনীলের মিনি দুর্গা

বাঁকুড়া: বরাবরের মতোই অসম্ভবকে সম্ভব করে অভিনব শিল্পকলার মাধ্যমে সকলকে চমকে দিলেন বাঁকুড়ার (Bankura) জুনবেদিয়ার শিল্পী ইন্দ্রনীল চট্টোপাধ্যায়। এবারের দুর্গাপুজোয় (Durga Puja) তিনি তৈরি করেছেন এক অভিনব শিল্পকর্ম, একটি ছোট্ট বোতলের ভেতর সপরিবার দেবী দুর্গা।

ইন্দ্রনীলের শিল্পকর্মে দেখা যাচ্ছে, জাতীয় পতাকা হাতে নৌকায় করে শান্তির বার্তা নিয়ে মর্ত্যে আগমন করছেন দেবী দুর্গা। বোতলের মধ্যে মাটির তৈরি সেই শিল্পে মা দুর্গার কোলে কার্তিক, পাশে লক্ষ্মী ও সরস্বতী, নৌকা চালাচ্ছেন গণেশ। তবে অস্ত্রমুক্ত রূপে উপস্থিত হয়েছেন মা। নৌকায় উড়ছে দেশের পতাকা।

আরও পড়ুন: ছাব্বিশের প্রাক্কালে কালনা থেকে উদ্ধার ছটি তরতাজা বোমা

ইন্দ্রনীল চট্টোপাধ্যায় মূলত ছবি আঁকার পাশাপাশি ফেলে দেওয়া জিনিসকে কাজে লাগিয়ে অভিনব শিল্পকর্ম করেন। আগে তিনি নারকেলের ভেতরে দুর্গা, বোতলের মধ্যে কালি ও রবীন্দ্রনাথের প্রতিকৃতি তৈরি করে নজর কাড়েন। এবারের পুজোয় বোতলের ছোট্ট ছিদ্র দিয়ে গড়ে তোলা মাটির দুর্গা সত্যিই তাক লাগিয়েছে সকলকে।

দেশের নানা প্রান্তে ছড়িয়ে পড়েছে তাঁর শিল্পকলার সুনাম। শিল্পীর দাবি—এমন শিল্পকর্ম সংরক্ষিত হওয়া উচিত ভবিষ্যতের জন্য, যাতে আগামী প্রজন্মও জানতে পারে এই অভিনব শিল্পচর্চার কথা।